b'\n_START_ARTICLE_\nBergelmir\n_START_SECTION_\nObitelj\n_START_PARAGRAPH_\nBergelmir je sin \xc3\x9er\xc3\xba\xc3\xb0gelmira i unuk Ymira, prvog ledenog diva, te ne\xc4\x87ak neimenovanog diva i neimenovane divovske \xc5\xbeene. Nije poznato ime Bergelmirove majke, pa je najvjerojatnije on nastao iz \xc3\x9er\xc3\xba\xc3\xb0gelmirova tijela. Na taj je na\xc4\x8din Ymir stvorio svoju djecu. Hermafroditske kreacije djece koje su koristili divovi bile su za Vikinge \xc4\x8dudovi\xc5\xa1ne u usporedbi s razmno\xc5\xbeavanjem bogova. Nije poznato ime Bergelmirove supruge.\n_START_SECTION_\nPotop\n_START_PARAGRAPH_\nBogovi Odin, Vili i Ve \xe2\x80\x94 sinovi Bestle, B\xc3\xb6l\xc3\xbeornove k\xc4\x87eri te tako Bergelmirovi ro\xc4\x91aci \xe2\x80\x94 ubili su zlog Ymira. U Ymirovoj su se krvi utopili svi ledeni divovi osim Bergelmira i njegove \xc5\xbeene, koji su se spasili u svom brodu._NEWLINE_Nakon potopa, Bergelmir i njegova \xc5\xbeena su se nastanili u J\xc3\xb6tunheimru, gdje su za\xc4\x8deli nov nara\xc5\xa1taj divova. Oni su tako\xc4\x91er preci boga Lokija.\n_START_SECTION_\nDruge kulture\n_START_PARAGRAPH_\nBergelmir je o\xc4\x8dito nordijski pandan biblijskom Noi. Tema op\xc4\x87eg potopa poznata je u mnogim mitologijama._NEWLINE_U gr\xc4\x8dkoj mitologiji, nakon \xc5\xa1to su ljudi prestali \xc5\xa1tovati bogove, Zeus je naredio svom bratu Posejdonu da naredi svim vodama da se izliju po cijeloj Zemlji. Deukalion i Pira su pre\xc5\xbeivjeli taj potop u brodu._NEWLINE_Po cijelom svijetu postoje pri\xc4\x8de o potopu, a ona o Noi zasigurno je najpoznatija. U svima njima bogovi zbog ne\xc4\x8dega ka\xc5\xbenjavaju ljude, obi\xc4\x8dno zbog grijeha ili nepo\xc5\xa1tovanja, ali u nordijskoj mitologiji rasa ljudi zamijenjena je rasom divova, budu\xc4\x87i da su ljudi nastali tek kasnije, kad je svijet ve\xc4\x87 oblikovan.\n_START_SECTION_\nMjesec\n_START_PARAGRAPH_\nJedan mjesec planeta Saturna je nazvan po Bergelmiru.'